
Véges testek feletti egyenletrendszereket megoldó algoritmusok implementációja

Különböző struktúrák feletti egyenletek és egyenletrendszerek megoldása az algebra egyik legősibb problémái közé tartozik. Napjainkban (elsősorban a kriptográfiai alkalmazásokban) egyre gyakrabban kell véges testek feletti egyenletrendszereket megoldani. Noha egyre több algoritmus ismert ezen probléma hatékony megoldására, a legtöbb fejlett algoritmust tartalmazó komputer algebrai programcsomagban ezek még nincsenek implementálva.
Készítettem egy függvénykönyvtárat a polinom számításokra specializált, szabadon hozzáférhető (GNU GPL licencű) Singular komputer algebra rendszerben. Ez a rendszer tartalmazza a legtöbb fejlett algoritmust a kommutatív algebra és az algebrai geometria területéről.
A Singular csomag többféle egyenletrendszer megoldó eljárást is tartalmaz, ám ezek mindegyike csak 0 karakterisztikában működik. A Singular hivatalos fejlesztői csoportja nyitott problémát írt ki a véges karakterisztikában fellelhető megoldó algoritmusok implementálására „Solve polynomial systems over ℤ/p” címmel.
A dolgozatban bemutatok öt ismert, véges testek feletti egyenletrendszereket megoldó algoritmust, és azok általam írt implementációját Singular környezetben. Mindegyik implementáció fut tetszőleges véges testre, nem csak a kért ℤ/p testekre, ezzel jóval általánosabb megoldást nyújtva a Singular nyitott problémára. Az eljárások az alábbi matematikai elméleteket használják:
· helyettesítések ellenőrzése,
· polinomok ekvivalenciája,
· Gröbner-bázisok elmélete,
· linearizációs technikák,
· többváltozós egyenletrendszer leképezése egyváltozós egyenletté.



